                         ЕВРОПЕЙСКА
                         КОМИСИЯ
                                              Брюксел, 15.6.2015 г.
                                              COM(2015) 291 final
                                              ANNEX 1
                                  ПРИЛОЖЕНИЕ
                                       към
                                 Предложението за
                              РЕШЕНИЕ НА СЪВЕТА
    за подписване от името на Европейския съюз на Допълнителния протокол към
   Конвенцията на Съвета на Европа за предотвратяване на тероризма (CETS № 196)
BG                                                                              BG
 ---pagebreak---                                      ПРИЛОЖЕНИЕ
                                            към
                                     Предложението за
                                 РЕШЕНИЕ НА СЪВЕТА
     за подписване от името на Европейския съюз на Допълнителния протокол към
   Конвенцията на Съвета на Европа за предотвратяване на тероризма (CETS № 196)
            Допълнителен протокол към Конвенцията на Съвета на Европа за
                       предотвратяване на тероризма (CETS № 196)
   Държавите членки на Съвета на Европа и другите страни по Конвенцията на Съвета на
   Европа за предотвратяване на тероризма (CETS № 196), подписали настоящия Протокол,
   като имат предвид, че целта на Съвета на Европа е постигане на по-голямо единство
   между неговите членове;
   като желаят да укрепят още повече усилията за предотвратяване и противодействие на
   тероризма във всички негови форми, както в Европа, така и в световен мащаб, като
   същевременно се зачитат правата на човека и принципите на правовата държава;
   като припомнят правата на човека и основните свободи, установени по-специално в
   Конвенцията за защита на правата на човека и основните свободи (ETS № 5) и протоколите
   към нея, както и в Международния пакт за граждански и политически права;
   като изразяват своята дълбока загриженост във връзка със заплахата, която
   представляват лица, пътуващи в чужбина с цел извършване на, принос към или участие
   в терористични актове, или предоставянето или получаването на обучение за
   терористична дейност на територията на друга държава;
   като взеха предвид в това отношение Резолюция № 2178 (2014), приета от Съвета за
   сигурност на Организацията на обединените нации, на 7272-рото му заседание от 24
   септември 2014 г., и по-специално параграфи 4-6 от нея;
   като считат, че е желателно в някои аспекти Конвенцията на Съвета на Европа за
   предотвратяване на тероризма да бъде допълнена,
   се договориха за следното:
   Член 1 — Цел
   Целта на настоящия Протокол е да допълни разпоредбите на Конвенцията на Съвета на
   Европа за предотвратяване на тероризма, която бе открита за подписване на 16 май
BG                                            2                                           BG
 ---pagebreak---    2005 г. във Варшава (оттук нататък „Конвенцията“), по отношение на обявяването за
   наказуеми на актовете, описани в членове 2 — 6 от настоящия Протокол, като по този
   начин подпомогне действията на страните по Конвенцията, насочени към
   предотвратяване на тероризма и неговите отрицателни последици по отношение на
   пълноценното упражняване на правата на човека, по-специално правото на живот,
   както чрез мерки, които следва да бъдат предприети на национално равнище, така и
   чрез международно сътрудничество, като се вземат предвид действащите многостранни
   или двустранни договори или споразумения, приложими между страните по
   Конвенцията.
   Член 2 - Участие в сдружение или група с цел тероризъм
   1.       За целите на настоящия Протокол „участието в сдружение или група с цел
            тероризъм“ означава участието в дейностите на сдружение или група с цел да
            се извърши или да се допринесе за извършването на едно или повече
            терористични престъпления от сдружението или от групата.
   2.       Всяка страна по Конвенцията предприема необходимите мерки за обявяването
            за престъпление по нейното вътрешно право на „участието в сдружение или
            група с цел тероризъм“, определено в параграф 1, когато то е извършено
            неправомерно и умишлено.
   Член 3 - Получаване на обучение с цел тероризъм
   1.       За целите на настоящия Протокол "получаване на обучение с цел тероризъм"
            означава получаването на познания от друг човек, включително получаването
            на знания или практически умения, за направата или използването на взривни
            вещества, огнестрелни или други оръжия или токсични или опасни вещества
            или за други специфични методи или способи с цел да бъде извършено или да
            се допринесе за извършването на терористично престъпление.
   2.       Всяка страна по Конвенцията предприема необходимите мерки за обявяването
            за престъпление по нейното вътрешно право на "получаването на обучение с
            цел тероризъм", определено в параграф 1, когато то е извършено неправомерно
            и умишлено.
   Член 4 - Пътуване в чужбина с цел тероризъм
   1.       За целите на настоящия Протокол „пътуване в чужбина с цел тероризъм“
            означава пътуването до държава, която не е тази на националността или
            местожителството на пътуващия, за целите на извършването, допринасянето за
            извършването или участието в терористично престъпление, или
            предоставянето или получаването на обучение с цел тероризъм.
   2.       Всяка страна по Конвенцията предприема необходимите мерки за обявяването
            за престъпление по нейното вътрешно право на „пътуването в чужбина с цел
            тероризъм“, определено в параграф 1, от нейна територия или граждани, когато
            то е извършено неправомерно и умишлено. При предприемането на тези мерки
BG                                            3                                          BG
 ---pagebreak---            всяка страна може да установи условията,             изисквани    от  нейните
           конституционни принципи и в съответствие с тях.
   3.      Всяка страна по Конвенцията предприема и необходимите мерки за
           обявяването за престъпление във и съобразно нейното вътрешно право на
           опита за извършване на престъплението, определено в настоящия член.
   Член 5 - Финансиране на пътуване в чужбина с цел тероризъм
   1.      За целите на настоящия Протокол, „финансиране на пътуване в чужбина с цел
           тероризъм“ означава предоставянето или събирането, по какъвто и да било
           начин, пряко или непряко, на средства, които дават възможност изцяло или
           частично на дадено лице да пътува в чужбина с цел тероризъм, както е
           определено в член 4, параграф 1 от настоящия Протокол, знаейки, че
           средствата са изцяло или частично предназначени да бъдат използвани за тази
           цел.
   2.      Всяка страна по Конвенцията предприема необходимите мерки за обявяването
           за престъпление по нейното вътрешно право на „финансирането на пътуване в
           чужбина с цел тероризъм“, определено в параграф 1, когато то е извършено
           неправомерно и умишлено.
   Член 6 - Организиране или подпомагане по друг начин на пътуването в чужбина с
   цел тероризъм
   1.      За целите на настоящия Протокол, „организиране или подпомагане по друг
           начин на пътуване в чужбина с цел тероризъм“ означава всяко организиране
           или подпомагане, с което се асистира дадено лице да пътува в чужбина с цел
           тероризъм, както е определено в член 4, параграф 1 от настоящия Протокол,
           знаейки, че средствата са изцяло или частично предназначени да бъдат
           използвани за тази цел.
   2.      Всяка страна по Конвенцията предприема необходимите мерки за обявяването
           за престъпление по нейното вътрешно право на „организирането или
           подпомагането по друг начин на пътуване в чужбина с цел тероризъм“,
           определено в параграф 1, когато то е извършено неправомерно и умишлено.
   Член 7 — Обмен на информация
   1.      Без да се засяга член 3, параграф 2а от Конвенцията и в съответствие с
           вътрешното си право и съществуващите международни задължения, всяка
           страна по Конвенцията предприема необходимите мерки, за да се укрепи
           своевременният обмен между страните на цялата налична релевантна
           информация относно лица, пътуващи в чужбина с цел тероризъм, както е
           определено в член 4. За тази цел всяка страна определя точка за контакт, която
           е на разположение 24 часа в денонощието, седем дни в седмицата.
   2.      Страните могат да изберат да посочат вече съществуваща точка за контакт по
           параграф 1.
   3.      Всяка точка за контакт следва да разполага с капацитет за бързо осъществяване
           на връзка по ускорена процедура с точка за контакт на друга страна.
BG                                            4                                           BG
 ---pagebreak---    Член 8 — Условия и гаранции
   1.     Всяка страна по Конвенцията гарантира, че прилагането на настоящия
          Протокол, включително обявяването за престъпления, прилагането и
          наказването на деянията, визирани в членове 2 до 6, се извършва при спазване
          на правата на човека, по-специално свободата на движение, свободата на
          изразяване, свободата на сдружаване и свободата на религията, и предвидени в
          Европейската конвенция за защита на правата на човека и основните свободи, в
          Международния пакт за граждански и политически права, и другите
          задължения по международното право, когато те са приложими към тази страна
          по Конвенцията.
   2.     Обявяването за престъпления и наказването на деянията, визирани в членове 2
          до 6 от настоящия Протокол, следва да бъдат подчинени и на принципа на
          пропорционалност, като се съблюдават преследваните правомерни цели и
          необходимостта от тях в едно демократично общество, и следва да изключват
          всяка форма на произвол или на дискриминационно или расистко отношение.
   Член 9 — Връзка между Протокола и Конвенцията
   Думите и изразите, използвани в настоящия Протокол, се тълкуват по смисъла на
   Конвенцията. Всички разпоредби на Конвенцията се прилагат по съответния начин
   между страните, с изключение на член 9.
   Член 10 — Подписване и влизане в сила
   1.     Настоящият Протокол е открит за подписване от страните, подписали
          Конвенцията. Той подлежи на ратификация, одобрение или приемане.
          Подписваща страна не може да ратифицира, одобри или приеме настоящия
          Протокол, освен ако предварително не е ратифицирала, приела или одобрила
          Конвенцията, или осъществява двата процеса едновременно. Инструментите за
          ратификация, приемане или одобряване се депозират при генералния секретар
          на Съвета на Европа.
   2.     Настоящият Протокол влиза в сила на първия ден от месеца, следващ
          изтичането на тримесечен срок от датата на депозирането на шестия от
          инструментите за ратификация, приемане или одобряване, включващи
          ратификационните инструменти на поне четири държави — членки на Съвета
          на Европа.
   3.     Що се отнася до подписваща страна, която по-късно депозира своя инструмент
          на ратификация, приемане или одобряване, настоящият Протокол влиза в сила
          на първия ден от месеца, следващ изтичането на тримесечен срок от датата на
          депозиране на инструмента за ратификация, одобряване или приемане.
   Член 11 — Присъединяване към Протокола
   1.     След влизането в сила на настоящия Протокол, всяка друга държава, която се е
          присъединила към Конвенцията, може също да се присъедини към настоящия
          Протокол или да извърши двата процеса едновременно.
BG                                         5                                           BG
 ---pagebreak---    2.     По отношение на всяка държава, която се присъединява към Протокола
          съгласно параграф 1 по-горе, Протоколът влиза в сила на първия ден от месеца,
          следващ изтичането на тримесечен срок от датата на депозиране на документа
          за присъединяване при генералния секретар на Съвета на Европа.
   Член 12 — Териториално приложение
   1.     Която и да е държава или Европейския съюз може в момента на подписване
          или при депозиране на своя инструмент за ратификация, приемане или
          одобряване да определи територията или териториите, спрямо които се прилага
          настоящия Протокол.
   2.     Всяка страна по Конвенцията може на по-късна дата чрез декларация,
          отправена до генералния секретар на Съвета на Европа, да разпростре
          прилагането на този Протокол към всяка друга територия, посочена в
          декларацията. Протоколът влиза в сила за тази територия на първия ден от
          месеца, следващ изтичането на тримесечен срок от датата, на която
          генералният секретар на Съвета на Европа е получил декларацията.
   3.     Всяка декларация, направена по силата на двата предходни параграфа, може по
          отношение на територия, определена в такава декларация, да бъде оттеглена
          чрез нотификация, адресирана до генералния секретар на Съвета на Европа.
          Оттеглянето поражда действие в първия ден от месеца, следващ изтичането на
          тримесечен срок от датата на получаване на тази нотификация от генералния
          секретар.
   Член 13 — Денонсиране
   1.     Всяка договаряща се страна може по всяко време да денонсира настоящия
          Протокол посредством нотификация, адресирана до генералния секретар на
          Съвета на Европа.
   2.     Денонсирането влиза в сила на първия ден от месеца, следващ изтичането на
          тримесечен срок от датата на получаване на нотификацията от генералния
          секретар на Съвета на Европа.
   3.     Денонсирането на Конвенцията автоматично води до денонсирането на
          настоящия Протокол.
   Член 14 — Нотификации
   Генералният секретар на Съвета на Европа нотифицира държавите — членки на Съвета
   на Европа, Европейския съюз, държавите, които не са членове на Съвета на Европа, но
   са участвали в изготвянето на този Протокол, както и всяка държава, която се е
   присъединила или е била поканена да се присъедини към Протокола, за:
   а.       всяко подписване;
   б.       депозирането на всеки инструмент за ратификация, приемане, одобряване или
   присъединяване;
BG                                          6                                           BG
 ---pagebreak---    в.       всяка дата на влизане в сила на този Протокол съгласно членове 10 и 11;
   г.       всеки друг акт, декларация, нотификация или съобщение, свързани с
   настоящия Протокол.
   В потвърждение на което долуподписаните надлежно упълномощени лица подписаха
   настоящия Протокол.
   Изготвен в Брюксел, на деветнадесетия ден от месец май 2015 г. на английски и
   френски език, като двата текста имат еднаква сила, в единствен екземпляр, който се
   депозира в архивите на Съвета на Европа. Генералният секретар на Съвета на Европа
   предава заверени копия на всяка държава — членка на Съвета на Европа, на
   Европейския съюз, на държавите, които не са членове на Съвета на Европа, но са
   участвали в изготвянето на този Протокол, и на всяка държава, поканена да се
   присъедини към него.
BG                                            7                                       BG
 ---documentbreak---                          ЕВРОПЕЙСКА
                         КОМИСИЯ
                                              Брюксел, 15.6.2015 г.
                                              COM(2015) 291 final
                                              2015/0130 (NLE)
                                  Предложение за
                              РЕШЕНИЕ НА СЪВЕТА
    за подписване от името на Европейския съюз на Допълнителния протокол към
   Конвенцията на Съвета на Европа за предотвратяване на тероризма (CETS № 196)
BG                                                                              BG
 ---pagebreak---                                ОБЯСНИТЕЛЕН МЕМОРАНДУМ
   1.      КОНТЕКСТ НА ПРЕДЛОЖЕНИЕТО
   На 24 септември 2014 г. Съветът за сигурност на ООН прие Резолюция 2178 (2014)
   относно чуждестранните бойци терористи съгласно глава VII от Хартата на ООН
   (Резолюция 2178 (2014) на СС на ООН).
   През октомври 2014 г. Съветът призова Комисията да проучи начините за преодоляване
   на евентуални несъвършенства в Рамковото решение относно тероризма (Рамково
   решение 2002/475/ПВР относно борбата срещу тероризма, изменено с Рамково решение
   2008/919/ПВР — „Рамковото решение относно тероризма“), по-специално в светлината
   на Резолюция 2178 (2014) на СС на ООН1. В съвместната си декларация след срещата в
   Рига на Съвета по правосъдие и вътрешни работи министрите изразиха съгласие, че е
   важно да се проучат възможни законодателни мерки за установяване на общо
   разбиране за терористичните престъпления в светлината на Резолюция 2178 (2014) на
   СС на ООН2. В своята резолюция от 11 февруари 2015 г. Европейският парламент
   обърна внимание на необходимостта да се хармонизира криминализирането на
   правонарушенията, свързани с чуждестранни бойци, и да се избягват пропуските в
   наказателното преследване посредством актуализиране на Рамковото решение относно
   тероризма3.
   На 21 януари 2015 г. Комитетът на министрите на Съвета на Европа създаде Комитет
   по въпросите на чуждестранните бойци терористи и свързани с тях въпроси (COD-
   CTE). Под ръководството на Комитета от експерти по тероризма (CODEXTER), на
   COD-CTE беше възложено да подготви допълнителен протокол към Конвенцията на
   Съвета на Европа за предотвратяване на тероризма (CETS № 196).
   След три кръга на дискусии в рамките на COD-CTE (23—26 февруари 2015 г., 9—12
   март 2015 г. и 23—26 март 2015 г.), CODEXTER обсъди и накрая                             одобри
   Допълнителния протокол на 10 април 2015 г. на 28-то си пленарно заседание.
   Парламентарната асамблея на Съвета на Европа представи своето становище относно
   Допълнителния протокол по време на сесията си, проведена от 20 до 24 април.
   Допълнителният протокол бе предварително одобрен от Комитета на министрите на 12
   май 2015 г. с оглед на окончателното му приемане на 19 май 2015 г. Той ще бъде
   открит за подписване на по-късна дата.
   2.      ПРАВНИ ЕЛЕМЕНТИ НА ПРЕДЛОЖЕНИЕТО
   2.1     Цел и съдържание на Допълнителния протокол
   Допълнителният протокол има за цел да улесни бързото, координирано и ефективно
   прилагане на някои елементи от Резолюция 2178 на СС на ООН (основно тези,
   свързани с предотвратяването и наказателното преследване на отпътуването на
   чуждестранни бойци терористи), да способства за постигането на общо разбиране и
   противодействие на правонарушенията, свързани с чуждестранни бойци, да улесни в
   1
          Заключения на Съвета от заседанието му на 9-10 октомври 2014 г., „Чуждестранни бойци:
          последващи действия във връзка със заключенията на Европейския съвет от 30 август 2014 г.“,
          Брюксел, 13 октомври 2014 г., док. № 14160/14, точка 3, подточка 6.
   2
          Съвместна декларация от Рига след неформалната среща на министрите на правосъдието и
          вътрешните работи в Рига на 29 и 30 януари, последна подточка от заключенията.
   3
          Резолюция на Европейския парламент от 11 февруари 2015 г. относно мерките за борба с
          тероризма (2015/2530(RSP)), т. 26.
BG                                                  2                                                 BG
 ---pagebreak---    по-широк план          разследването и наказателното преследване на действия с
   подготвителен характер, които има възможност и опасност да доведат до извършване
   на терористични престъпления, и да улесни международното сътрудничество чрез
   засилен обмен на информация.
   Допълнителният протокол предвижда обявяването за престъпления на следните актове:
   участие в сдружение или група с цел тероризъм (член 2), получаване на обучение с цел
   тероризъм (член 3), пътуване или опит за пътуване в чужбина с цел тероризъм (член 4),
   предоставяне или набиране на средства за пътуване в чужбина с цел тероризъм (член 5)
   и организиране или подпомагане по друг начин на такова пътуване (член 6). На
   последно място, член 7 има за цел засилването на обмена на информация, като
   задължава страните да определят точка за контакт, която своевременно да предоставя
   или разглежда искания за информация, с която разполага.
   Член 2 се счита за важен инструмент за ефективното разследване и наказателно
   преследване на онези, които допринасят със своите дейности за извършване на
   терористични престъпления от терористични групи. В член 3 се предвижда обявяването
   за престъпление на действия с подготвителен характер, т.е. получаването на обучение
   за терористична дейност, което допълва съществуващото престъпление за предоставяне
   на обучение, установено в член 7 от Конвенцията (CETS № 196). В същото време, с
   разпоредбата на член 3 се повишава правната сигурност и ефективността на членове
   4—6 от Допълнителния протокол, доколкото в нея се предвижда определение за
   получаването на обучение за терористична дейност, което се посочва като една от
   целите на пътуването. Накрая, с членове 4 — 6 се цели да се транспонира параграф 6,
   букви а) — в) от постановителната част на Резолюция 2178 (2014) на СС на ООН.
   Посредством тези членове в кръга на действията с подготвителен характер, подлежащи
   вече на криминализиране съгласно Конвенцията на Съвета на Европа (CETS № 196),
   (публичната провокация, набирането и обучението с цел тероризъм), се включват други
   действия.
   С разпоредбата относно засиления обмен на информация/точките за контакт в член 7,
   Допълнителният протокол отговаря на призива в оперативна точка 3 от Резолюция 2178
   (2014) за повече международно сътрудничество, като същевременно по-конкретно
   улеснява предотвратяването и разследването на пътувания към трети държави с цел
   извършване на терористични престъпления или участието в дейности за обучение за
   терористични цели4.
   2.2      Правното основание за предложеното решение
   Установена съдебна практика е, че изборът на правно основание за дадена мярка на
   Съюза трябва да се основава на обективни фактори, които подлежат на съдебен
   контрол; те включват целта и съдържанието на мярката5. Ако при проверката на
   мярката на Съюза се установи, че тя има двойна цел или че е съставена от две части,
   едната от които може да бъде определена като основна или преобладаваща, докато
   другата е само акцесорна, мярката трябва да има едно-единствено правно основание, а
   именно правно основание, което съответства на основната или преобладаващата цел
   или съставна част6.
   4
          Вж. също точка 63 от обяснителния доклад към Допълнителния протокол.
   5
       Вж. например дело C-490/10, Парламент/Съвет, EU:C:2012:525, точка 44 и цитираната съдебна
       практика.
   6
       Дело C-490/10, Парламент/Съвет, точка 46.
BG                                                 3                                             BG
 ---pagebreak---    Преобладаващата цел на допълнителния протокол е да се въведат определения                           за
   престъпления, свързани с тероризма, за което Съюзът разполага с компетентност                       по
   силата на член 83, параграф 1 от ДФЕС. Правното основание за подписването                           на
   Допълнителния протокол следователно трябва да включва член 83, параграф 1                           от
   ДФЕС.
   Не се изисква допълнително правно основание. По-специално, член 7 (относно
   засиления обмен на информация чрез определяне на точки за контакт) цели да улесни
   разкриването, предотвратяването и разследването на извършващите пътувания или
   опити за пътувания и по този начин подпомага практическото прилагане на член 4 от
   Допълнителния протокол7. Ето защо той е със акцесорен характер.
   2.3     Необходимост от предложеното решение
   Член 3, параграф 2 от ДФЕС предвижда, че Съюзът разполага с изключителна
   компетентност „за сключване на международни споразумения [...] доколкото
   [сключването им] може да засегне общите правила или да промени техния обхват“.
   Международно споразумение може да засегне общи правила или да промени техния
   обхват, когато областта, обхваната в споразумението, се припокрива със
   законодателство на Съюза или е обхваната до голяма степен от правото на Съюза8.
   Освен това, за да се прецени дали дадена област е обхваната до голяма степен от
   правото на Съюза следва да се вземе предвид не само правото на Съюза в настоящия му
   вид в съответната област, но и бъдещото му развитие, дотолкова доколкото това може
   да се предвиди9.
   Съюзът вече е приел мерки в областта, обхваната от Допълнителния протокол,
   включително разпоредби на материалното наказателно право, както и разпоредба
   относно засиления обмен на информация.
   Правната рамка на ЕС относно престъпленията, свързани с тероризма, е установена в
   Рамковото решение относно тероризма. Допълнителният протокол разширява обхвата
   на деянията, които трябва да бъдат криминализирани10, или въвежда определения за
   престъпления, подобни на тези, които вече се съдържат в Рамковото решение11.
   Съответните инструменти на Съюза, свързани с полицейското сътрудничество по-
   специално са:
   а) Рамково решение 2006/960/ПВР на Съвета от 18 декември 2006 г. за опростяване
   обмена на информация и сведения между правоприлагащите органи на държавите-
   членки на Европейския съюз12,
   б) Решение 2008/615/ПВР на Съвета от 23 юни 2008 г. относно засилването на
   трансграничното сътрудничество, по-специално в борбата срещу тероризма и
   трансграничната престъпност (решение „Прюм“) 13 и
   7
          Вж. точки 64-68 от обяснителния доклад към Допълнителния протокол.
   8
          Дело 22/70, Комисия/Съвет, Recueil 1971 г., стр. 263, т. нар. дело „AETR“
   9
          Дело C-66/13, Green Network, EU:C:2014:2399, т. 61-64 и съдебната практика, цитирана в него.
   10
          Членове 3-6 от Допълнителния протокол
   11
          Член 2 от Допълнителния протокол, с който се криминализира участието в действията на
          терористична група, който е подобен на член 2 от Рамковото решение относно тероризма.
   12
          ОВ L 386, 29.12.2006 г., стр. 9.
   13
          OВ L 210, 6.6.2008 г., стр. 1.
BG                                                       4                                                BG
 ---pagebreak---    в) Решение 2005/671/ПВР на Съвета относно обмена на                          информация     и
   сътрудничеството по отношение на терористични престъпления14.
   Тези инструменти уреждат обмена на информация за целите на наказателните
   разследвания по въпроси, свързани с тероризма, от една страна, и създаването на точки
   за контакт за обмен на информация, от друга страна. Европол подкрепя по-специално
   полицейското сътрудничество между държавите членки и между държавите членки и
   определени трети държави за адекватен отговор на явлението, което представляват
   чуждестранните бойци терористи.
   Сключването на Допълнителния протокол може следователно да засегне общи правила
   или да промени техния обхват.
   Освен това, що се отнася до предвидимото бъдещо развитие на правото на Съюза, след
   призива, отправен от Съвета, да бъдат проучени начините за преодоляване на
   евентуални несъвършенства в съществуващата правна рамка, понастоящем се обсъжда
   въпросът относно възможното преразглеждане на Рамковото решение, по-специално в
   светлината на Резолюция 2178 (2014) на СС на ООН.
   Както бе обявено в Европейската програма за сигурност, през 2015 г. Комисията ще
   предприеме оценка на въздействието с оглед на актуализирането на Рамковото решение
   относно тероризма през 2016 г., като се вземат предвид преговорите по Допълнителния
   протокол към Конвенцията на Съвета на Европа за предотвратяване на тероризма15.
   Следователно предложеното решение е необходимо, тъй като Допълнителният
   протокол следва да бъде подписан от името на Съюза.
   3.      ТЕРИТОРИАЛНО ПРИЛОЖЕНИЕ
   В съответствие с Протокол № 22 от Договора за Европейския съюз, Допълнителният
   протокол, подписан и впоследствие сключен от Европейския съюз, обвързва и се
   прилага във всички държави — членки на ЕС, с изключение на Дания.
   В съответствие с Протокол № 21 от Договора за Европейския съюз, Допълнителният
   протокол, подписан и впоследствие сключен от Европейския съюз, обвързва и се
   прилага в Обединеното кралство само ако тази държава членка уведоми Съвета за
   желанието си да участва в приемането и прилагането на инструмента.
   14
          OВ L 253, 29.9.2005 г., стр. 22.
   15
          Съобщение на Комисията до Европейския парламент, Съвета, Европейския икономически и
          социален комитет и Комитета на регионите, Европейската програма за сигурност, COM(2015)
          185 final от 28 април 2015 г., все още непубликувано в ОВ.
BG                                                    5                                           BG
 ---pagebreak---                                                     2015/0130 (NLE)
                                      Предложение за
                                  РЕШЕНИЕ НА СЪВЕТА
     за подписване от името на Европейския съюз на Допълнителния протокол към
   Конвенцията на Съвета на Европа за предотвратяване на тероризма (CETS № 196)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално
   член 83, параграф 1 във връзка с член 218, параграф 5 от него,
   като взе предвид предложението на Европейската комисия,
   като има предвид, че:
   (1)    На 1 април 2015 г. Съветът упълномощи Комисията да започне преговори
          относно Допълнителния протокол към Конвенцията на Съвета на Европа за
          предотвратяване на тероризма (CETS № 196).
   (2)    Допълнителният протокол има за цел да улесни прилагането на Резолюция 2178
          (2014) на Съвета за сигурност на ООН относно чуждестранните бойци терористи
          и, по-специално, криминализирането на определени актове, посочени в параграф
          6 от постановителната част на тази Резолюция.
   (3)    Общото разбиране за престъпленията, свързани с чуждестранните бойци
          терористи, и престъпленията от подготвителен характер, които могат да доведат
          до извършването на терористични актове, ще допринесе за допълнително
          повишаване на ефективността на инструментите и сътрудничеството в областта
          на наказателното правосъдие на равнището на Съюза и на международно
          равнище.
   (4)    Ето защо Допълнителният протокол следва да бъде подписан от името на
          Европейския съюз.
   (5)    [В съответствие с член 3 от Протокол № 21 относно позицията на Обединеното
          кралство и Ирландия по отношение на пространството на свобода, сигурност и
          правосъдие, приложен към Договора за Европейския съюз и към Договора за
          функционирането на Европейския съюз, Обединеното кралство е нотифицирало
          желанието си да участва в приемането и прилагането на настоящото решение.]
   (6)    ИЛИ: [В съответствие с членове 1 и 2 от Протокол № 21 относно позицията на
          Обединеното кралство и Ирландия по отношение на пространството на свобода,
          сигурност и правосъдие, приложен към Договора за Европейския съюз и към
          Договора за функционирането на Европейския съюз, и без да се засяга член 4 от
          посочения протокол, Обединеното кралство не участва в приемането на
          настоящото решение и не е обвързано от него, нито от неговото прилагане.]
   (7)    В съответствие с членове 1 и 2 от Протокол № 22 относно позицията на Дания,
          приложен към Договора за Европейския съюз и към Договора за
          функционирането на Европейския съюз, Дания не участва в приемането на
          настоящото решение и не е обвързана от него, нито от неговото прилагане,
BG                                            6                                         BG
 ---pagebreak---    ПРИЕ НАСТОЯЩОТО РЕШЕНИЕ:
                                          Член 1
   Подписването на Допълнителния протокол към Конвенцията на Съвета на Европа за
   предотвратяване на тероризма (CETS № 196) се одобрява от името на Европейския
   съюз, при условие че посоченият протокол бъде сключен. Текстът на Допълнителния
   протокол, който следва да бъде подписан, е приложен към настоящото решение.
                                          Член 2
   Генералният секретариат на Съвета изготвя акта за предоставяне на пълномощия за
   подписване на протокола, при условие че той бъде сключен, на лицето(ата),
   посочено(и) от преговарящия по протокола.
                                          Член 3
   Настоящото решение влиза в сила от деня на приемането му.
   Съставено в Брюксел на година.
                                          За Съвета
                                          Председател
BG                                           7                                     BG


               ЕВРОПЕЙСКА КОМИСИЯ
            Брюксел, 3.10.2016
            COM(2016) 630 final
            2016/0307(NLE)
            Предложение за
            РЕШЕНИЕ НА СЪВЕТА
            за сключване на Споразумение под формата на размяна на писма между Европейския съюз и Федеративна република Бразилия в съответствие с член XXIV, параграф 6 и член XXVIII от Общото споразумение за митата и търговията (ГАТТ) от 1994 г. във връзка с изменението на отстъпките в списъка на Република Хърватия в процеса на присъединяването ѝ към Европейския съюз

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               •Основания и цели на предложението

               С присъединяването на Република Хърватия Европейският съюз разшири своя митнически съюз. Съответно според правилата на Световната търговска организация (СТО) (член XXIV, параграф 6 от ГАТТ от 1994 г.) Европейският съюз трябваше да започне преговори с членовете на СТО, разполагащи с пълномощия за водене на преговори, по списъка на отстъпките на Хърватия, с оглед постигане на компенсираща договореност. Подобна договореност е необходима, ако вследствие на приемането на външния тарифен режим на ЕС митата се увеличат над нивото, за което присъединяващата се държава е поела задължение в рамките на СТО.

               На 15 юли 2013 г. Съветът упълномощи Комисията да започне преговори съгласно член XXIV, параграф 6 от ГАТТ от 1994 г. Комисията проведе преговори с членовете на СТО, които разполагат с пълномощия за преговаряне по отношение на оттеглянето на специфични отстъпки, във връзка с оттеглянето на списъка на Република Хърватия в хода на присъединяването ѝ към Европейския съюз.

               В резултат на преговорите с Федеративна република Бразилия беше изготвен проект на споразумение под формата на размяна на писма, който бе парафиран на 12 юли 2016 г. в Женева (споразумението). Съответно в настоящото предложение се иска от Съвета да приеме решение за сключването на споразумението под формата на размяна на писма с Федеративна република Бразилия. Едновременно с това е представено и отделно предложение за подписването на това споразумение.

               •Съгласуваност със съществуващите разпоредби в тази област на политиката

                  Предложението е в съответствие с практиката, към която ЕС се придържаше при предишните си разширявания.

               •Съгласуваност с другите политики на Съюза

                  Предложението е съобразено с практиката на ЕС, която е в съответствие с политиката на ЕС в областта на външната дейност и с неговата индустриална и селскостопанска политика.

               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

               •Правно основание

                  Член 207 от Договора за функционирането на Европейския съюз (ДФЕС), във връзка с член 218, параграф 6, буква а), подточка v) от ДФЕС, що се отнася до сключването на международни споразумения.

               •Субсидиарност (при неизключителна компетентност)

               Предложението е от изключителната компетентност на Съюза, в съответствие с член 3, параграф 1, буква д) от Договора за функционирането на Европейския съюз. Поради това принципът на субсидиарност не се прилага.

               •Пропорционалност

               Федеративна република Бразилия беше засегната от оттеглянето на отстъпките на Хърватия. Компенсиращите договорености не надхвърлят правата на Бразилия в това отношение. Предложението е в съответствие с принципа на пропорционалност.

               •Избор на инструмент

               По силата на член 218, параграф 6, буква а) от ДФЕС се изисква решение на Съвета за сключване на споразумението.

               3.КОНСУЛТАЦИИ СЪС ЗАИНТЕРЕСОВАНИТЕ СТРАНИ

               •Консултации със заинтересованите страни

                  Редовно бяха провеждани консултации със Съвета (комитет „Търговска политика“) във връзка със съдържанието и напредъка по преговорите. Европейският парламент (Комисията по международна търговия) беше уведомен.

               4.ОТРАЖЕНИЕ ВЪРХУ БЮДЖЕТА

                  Вж. финансовата обосновка.

               5.ДРУГИ ЕЛЕМЕНТИ

               •Планове за изпълнение

                  В настоящото предложение се иска от Съвета да приеме решение за сключването на споразумението под формата на размяна на писма с Федеративна република Бразилия. Едновременно с това е представено и отделно предложение за подписването на това споразумение.

               В резултат на споразумението:

               се добавят 4766 тона към разпределената за страната (Бразилия) тарифна квота на ЕС „Разфасовки от петли и кокошки, замразени“, тарифни позиции 0207.14.10, 0207.14.50 и 0207.14.70, като се запазва досегашната ставка в рамките на квотата от 0 %.

               се добавят 610 тона към разпределената за страната (Бразилия) тарифна квота на ЕС „Разфасовки от пуйки, замразени“, тарифни позиции 0207.27.10, 0207.27.20 и 0207.27.80, като се запазва досегашната ставка в рамките на квотата от 0 %.

               се добавят 36 000 тона към част erga omnes на тарифната квота на ЕС „Сурова захар от захарна тръстика, предназначена за рафиниране“, тарифни позиции 1701.13.10 и 1701.14.10, като се запазва досегашната ставка в рамките на квотата от 98 EUR за тон.

               се добавят 78 000 тона към разпределената за Бразилия тарифна квота на ЕС „Сурова захар от захарна тръстика, предназначена за рафиниране“, тарифни позиции 1701.13.10 и 1701.14.10, като се запазва досегашната ставка в рамките на квотата от 98 EUR за тон.

               По отношение на обема от 78 000 тона, разпределен за Бразилия в рамките на тарифната квота на ЕС „Сурова захар от захарна тръстика, предназначена за рафиниране“, тарифни позиции 1701.13.10 и 1701.14.10, въпреки задължителната ставка от 98 EUR за тон, ЕС прилага автоматично:

               –през първите шест години, през които този обем е наличен, ставка в рамките на квотата от не повече от 11 EUR за тон, и

               –през седмата година, през която този обем е наличен, ставка в рамките на квотата от не повече от 54 EUR за тон.

               Комисията ще приеме регламенти за изпълнение във връзка с разширяването и управлението на съответните квоти, съгласно член 187, буква а) от Регламента за единната обща организация на пазара (ООП) (Регламент (ЕС) № 1308/2013).

               Тези мерки по прилагането са в процес на изготвяне успоредно с настоящото предложение.

               2016/0307 (NLE)

               Предложение за

               РЕШЕНИЕ НА СЪВЕТА

               за сключване на Споразумение под формата на размяна на писма между Европейския съюз и Федеративна република Бразилия в съответствие с член XXIV, параграф 6 и член XXVIII от Общото споразумение за митата и търговията (ГАТТ) от 1994 г. във връзка с изменението на отстъпките в списъка на Република Хърватия в процеса на присъединяването ѝ към Европейския съюз

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 207, параграф 4, първа алинея във връзка с член 218, параграф 6, втора алинея, буква а), подточка v) от него,

               като взе предвид предложението на Европейската комисия,

               като взе предвид одобрението на Европейския парламент,

               като има предвид, че:

               (1)На 15 юли 2013 г. Съветът упълномощи Комисията да започне преговори с някои други членове на Световната търговска организация съгласно член XXIV, параграф 6 от Общото споразумение за митата и търговията (ГАТТ) от 1994 г. в процеса на присъединяването на Република Хърватия към Европейския съюз.

               (2)Комисията проведе преговорите в съответствие с приетите от Съвета указания за водене на преговори.

               (3)Преговорите приключиха и на 12 юли 2016 г. бе парафирано Споразумение под формата на размяна на писма между Европейския съюз и Федеративна република Бразилия в съответствие с член XXIV, параграф 6 и член XXVIII от ГАТТ от 1994 г. във връзка с изменението на отстъпките в списъка на Република Хърватия в процеса на присъединяването ѝ към Европейския съюз.

               (4)Споразумението бе подписано от името на Европейския съюз на […] г., при условие че бъде сключено на по-късна дата в съответствие с Решение […] на Съвета
                  1
               .

               (5)Споразумението следва да бъде одобрено,

               ПРИЕ НАСТОЯЩОТО РЕШЕНИЕ:

               Член 1

               Споразумението под формата на размяна на писма между Европейския съюз и Федеративна република Бразилия в съответствие с член XXIV, параграф 6 и член XXVIII от Общото споразумение за митата и търговията (ГАТТ) от 1994 г. във връзка с изменението на отстъпките в списъка на Република Хърватия в процеса на присъединяването ѝ към Европейския съюз се одобрява от името на Съюза.

               Текстът на споразумението е приложен към настоящото решение.

               Член 2

               Председателят на Съвета посочва лицето, упълномощено да извърши от името на Съюза уведомяването, предвидено в споразумението.

               Член 3

               Настоящото решение влиза в сила в деня на приемането му. То се публикува в Официален вестник на Европейския съюз.

               Датата на влизане в сила на споразумението ще бъде публикувана в Официален вестник на Европейския съюз от Генералния секретариат на Съвета.

               Съставено в Брюксел на  година.

                     За Съвета

                     Председател

                        ФИНАНСОВА ОБОСНОВКА

                        ДАТА:

                        1.

                        БЮДЖЕТЕН РЕД:

                        Глава 12 — Мита и други задължения

                        2.

                        НАИМЕНОВАНИЕ:

                        Предложение за Решение на Съвета за сключване на Споразумение под формата на размяна на писма между Европейския съюз и Федеративна република Бразилия в съответствие с член XXIV, параграф 6 и член XXVIII от Общото споразумение за митата и търговията (ГАТТ) от 1994 г. във връзка с изменението на отстъпките в списъка на Република Хърватия в процеса на присъединяването ѝ към Европейския съюз

                        3.

                        ПРАВНО ОСНОВАНИЕ:

                        Договор за функционирането на Европейския съюз, и по-специално членове 207 и 218 от него.

                        4.

                        ЦЕЛИ:

                        Да се сключи споразумението под формата на размяна на писма между Европейския съюз и Федеративна република Бразилия.

                        5.

                        ФИНАНСОВО ОТРАЖЕНИЕ

                        ТЕКУЩА ФИНАНСОВА ГОДИНА 2016
                           (в милиони евро)

                        СЛЕДВАЩА ФИНАНСОВА ГОДИНА 2017

                        (в милиони евро)

                         ФИНАНСОВА ГОДИНА 2018

                        (в милиони евро)

                        5.0

                        РАЗХОДИ

                        —
                              ЗА СМЕТКА НА БЮДЖЕТА НА ЕС
                           (ВЪЗСТАНОВЯВАНИЯ/ИНТЕРВЕНЦИИ)

                        —
                              НА НАЦИОНАЛНИТЕ ОРГАНИ

                        —
                              ДРУГИ

                           —

                           —

                           —

                        5.1

                        ПРИХОДИ

                        —
                              СОБСТВЕНИ РЕСУРСИ НА ЕС
                           (НАЛОЗИ/МИТА)

                        —
                              НАЦИОНАЛНИ

                           4,4

                           4,4

                           4,4

                        2016 г.

                        2017 г.

                        2018 г.

                        5.0.1

                        ОЧАКВАНИ РАЗХОДИ

                        5.1.1

                        ОЧАКВАНИ ПРИХОДИ

                        4,4

                        4,4

                        4,4

                        5.2

                        МЕТОД НА ИЗЧИСЛЕНИЕ: обеми, умножени по ставката в рамките на квотата

                        6.0

                        МОЖЕ ЛИ ПРОЕКТЪТ ДА БЪДЕ ФИНАНСИРАН ОТ БЮДЖЕТНИ КРЕДИТИ, ВПИСАНИ В СЪОТВЕТНАТА ГЛАВА НА ТЕКУЩИЯ БЮДЖЕТ?

                        НЕ

                        6.1

                        МОЖЕ ЛИ ПРОЕКТЪТ ДА БЪДЕ ФИНАНСИРАН ЧРЕЗ ПРЕХВЪРЛЯНЕ МЕЖДУ ГЛАВИ ОТ ТЕКУЩИЯ БЮДЖЕТ?

                        НЕ

                        6.2

                        ЩЕ БЪДЕ ЛИ НЕОБХОДИМ ДОПЪЛНИТЕЛЕН БЮДЖЕТ?

                        НЕ

                        6.3

                        ЩЕ БЪДЕ ЛИ НЕОБХОДИМО ВПИСВАНЕТО НА БЮДЖЕТНИ КРЕДИТИ В БЪДЕЩИ БЮДЖЕТИ?

                        НЕ

                        ЗАБЕЛЕЖКИ:

                     (1)
                  ОВ L […], […] г., стр. […].

    ---documentbreak---

               ЕВРОПЕЙСКА КОМИСИЯ
            Брюксел, 3.10.2016
            COM(2016) 630 final
            ПРИЛОЖЕНИЕ
            към
            Предложение за Решение на Съвета
            за сключване на Споразумение под формата на размяна на писма между Европейския съюз и Федеративна република Бразилия в съответствие с член XXIV, параграф 6 и член XXVIII от Общото споразумение за митата и търговията (ГАТТ) от 1994 г. във връзка с изменението на отстъпките в списъка на Република Хърватия в процеса на присъединяването ѝ към Европейския съюз

               СПОРАЗУМЕНИЕ ПОД ФОРМАТА НА РАЗМЯНА НА ПИСМА

               между Европейския съюз и Федеративна република Бразилия в съответствие с член XXIV, параграф 6 и член XXVIII от Общото споразумение за митата и търговията (ГАТТ) от 1994 г. във връзка с изменението на отстъпките в списъка на Република Хърватия в процеса на присъединяването ѝ към Европейския съюз

               А. Писмо от Европейския съюз

               Уважаема госпожо/Уважаеми господине,

               Вследствие на преговорите съгласно член XXIV, параграф 6 и член XXVIII от Общото споразумение за митата и търговията (ГАТТ) от 1994 г. във връзка с изменението на списъка на Република Хърватия в процеса на присъединяването ѝ към Европейския съюз имам честта да предложа следното:

               Европейският съюз включва в списъка си за митническата територия на ЕС-28 отстъпките, които се съдържат в списъка на ЕС-27, със следните изменения:

               добавят се 4766 тона към разпределената за страната (Бразилия) тарифна квота на ЕС „Разфасовки от петли и кокошки, замразени“, тарифни позиции 0207.14.10, 0207.14.50 и 0207.14.70, като се запазва досегашната ставка в рамките на квотата от 0 %.

               добавят се 610 тона към разпределената за страната (Бразилия) тарифна квота на ЕС „Разфасовки от пуйки, замразени“, тарифни позиции 0207.27.10, 0207.27.20 и 0207.27.80, като се запазва досегашната ставка в рамките на квотата от 0 %.

               добавят се 36 000 тона към част erga omnes на тарифната квота на ЕС „Сурова захар от захарна тръстика, предназначена за рафиниране“, тарифни позиции 1701.13.10 и 1701.14.10, като се запазва досегашната ставка в рамките на квотата от 98 EUR за тон.

               добавят се 78 000 тона към разпределената за Бразилия тарифна квота на ЕС „Сурова захар от захарна тръстика, предназначена за рафиниране“, тарифни позиции 1701.13.10 и 1701.14.10, като се запазва досегашната ставка в рамките на квотата от 98 EUR за тон.

               По отношение на обема от 78 000 тона, разпределен за Бразилия в рамките на тарифната квота на ЕС „Сурова захар от захарна тръстика, предназначена за рафиниране“, тарифни позиции 1701.13.10 и 1701.14.10, въпреки задължителната ставка от 98 EUR за тон, ЕС прилага автоматично:

               –през първите шест години, през които този обем е наличен, ставка в рамките на квотата от не повече от 11 EUR за тон, и

               –през седмата година, през която този обем е наличен, ставка в рамките на квотата от не повече от 54 EUR за тон.

               Европейският съюз и Федеративна република Бразилия се уведомяват взаимно за приключването на вътрешните процедури, необходими за влизането в сила на споразумението. Споразумението влиза в сила 14 дни след датата на получаване на последното уведомление.

               Ще Ви бъда задължен, ако потвърдите дали Вашето правителство е съгласно с гореизложеното. Имам честта да предложа, в случай че гореизложеното е приемливо за Вашето правителство, настоящото писмо и Вашето потвърждение да представляват заедно споразумение под формата на размяна на писма между Европейския съюз и Федеративна република Бразилия.

               Моля, приемете, уважаема госпожо/уважаеми господине, моите най-дълбоки почитания.

               За Европейския съюз

               Б. Писмо от Федеративна република Бразилия

               Уважаема госпожо/Уважаеми господине,

               Имам честта да потвърдя получаването на Вашето писмо от … със следния текст:

               „Вследствие на преговорите съгласно член XXIV, параграф 6 и член XXVIII от Общото споразумение за митата и търговията (ГАТТ) от 1994 г. във връзка с изменението на списъка на Република Хърватия в процеса на присъединяването ѝ към Европейския съюз имам честта да предложа следното:

               Европейският съюз включва в списъка си за митническата територия на ЕС-28 отстъпките, които се съдържат в списъка на ЕС-27, със следните изменения:

               добавят се 4766 тона към разпределената за страната (Бразилия) тарифна квота на ЕС „Разфасовки от петли и кокошки, замразени“, тарифни позиции 0207.14.10, 0207.14.50 и 0207.14.70, като се запазва досегашната ставка в рамките на квотата от 0 %.

               добавят се 610 тона към разпределената за страната (Бразилия) тарифна квота на ЕС „Разфасовки от пуйки, замразени“, тарифни позиции 0207.27.10, 0207.27.20 и 0207.27.80, като се запазва досегашната ставка в рамките на квотата от 0 %.

               добавят се 36 000 тона към част erga omnes на тарифната квота на ЕС „Сурова захар от захарна тръстика, предназначена за рафиниране“, тарифни позиции 1701.13.10 и 1701.14.10, като се запазва досегашната ставка в рамките на квотата от 98 EUR за тон.

               добавят се 78 000 тона към разпределената за Бразилия тарифна квота на ЕС „Сурова захар от захарна тръстика, предназначена за рафиниране“, тарифни позиции 1701.13.10 и 1701.14.10, като се запазва досегашната ставка в рамките на квотата от 98 EUR за тон.

               По отношение на обема от 78 000 тона, разпределен за Бразилия в рамките на тарифната квота на ЕС „Сурова захар от захарна тръстика, предназначена за рафиниране“, тарифни позиции 1701.13.10 и 1701.14.10, въпреки задължителната ставка от 98 EUR за тон, ЕС прилага автоматично:

               –през първите шест години, през които този обем е наличен, ставка в рамките на квотата от не повече от 11 EUR за тон, и

               –през седмата година, през която този обем е наличен, ставка в рамките на квотата от не повече от 54 EUR за тон.

               Европейският съюз и Федеративна република Бразилия се уведомяват взаимно за приключването на вътрешните процедури, необходими за влизането в сила на споразумението. Споразумението влиза в сила 14 дни след датата на получаване на последното уведомление.

               Ще Ви бъда задължен, ако потвърдите дали Вашето правителство е съгласно с гореизложеното. Имам честта да предложа, в случай че гореизложеното е приемливо за Вашето правителство, настоящото писмо и Вашето потвърждение да представляват заедно споразумение под формата на размяна на писма между Европейския съюз и Федеративна република Бразилия“

               Моля, приемете, уважаема госпожо/уважаеми господине, моите най-дълбоки почитания.

               За Федеративна република Бразилия


|

52011PC0392

/* COM/2011/0392 окончателен - 2011/0173 (NLE) */  Предложение за РЕШЕНИЕ НА СЪВЕТА за изменение на подходящите мерки, установени с Решение 2009/618/ЕО от 27 юли 2009 г. относно приключване на процедурата на консултации с Република Гвинея съгласно член 96 от Споразумението за партньорство АКТБ—ЕО, както и за неговата отмяна

	ОБЯСНИТЕЛЕН МЕМОРАНДУМКато има предвид, че военният преврат от 23 декември 2008 г. в Република Гвинея и вземането на властта от военна хунта, съставена от Национален комитет за демокрация и развитие (НКДР), под председателството на капитан Moussa Dadis Camara, представляваше изключително тежко и очевидно нарушение на основните елементи, посочени в член 9 от Споразумението за партньорство АКТБ—ЕО, на 16 март 2009 г. Европейският съюз реши да започне консултации с Република Гвинея съгласно член 96 от посоченото споразумение.С писмо от 19 март 2009 г. представителите на управляващата военна хунта и преходното правителство бяха поканени на консултации с Европейския съюз, които започнаха на 29 април 2009 г. в Брюксел.По време на тази среща Гвинея представи пътна карта за възстановяване на конституционния ред и сформиране на демократично правителство, избрано чрез свободни и прозрачни парламентарни и президентски избори.За да подкрепи този процес, на 27 юли 2009 г. Европейският съюз с Решение 2009/618/ЕО на Съвета прие следните подходящи мерки съгласно член 96, параграф 2, буква в) от Споразумението от Котону:„1. Европейският съюз ще продължи да финансира дейности от хуманитарно естество, със спешен характер, за пряко подпомагане на населението, в подкрепа на политическия преход и за излизане от кризата. В този контекст следва да се отбележи, че може да бъде осигурена нова подкрепа за подготовката на парламентарните и президентските избори, по-специално чрез мобилизирането на регионален пакет Б от 10-ия Европейски фонд за развитие (ЕФР) и в случай на своевременното получаване на покана от страна на гвинейските власти — чрез провеждането на наблюдение на изборите.2. Предпазните мерки, взети за програмите и проектите в процес на изпълнение съгласно 9-ия ЕФР и предишните ЕФР, с изключение на проектите за възстановяване на обществени сгради и в подкрепа на децентрализацията, ще бъдат преустановени след започване на дейността на Националния съвет на прехода (НСП), чиито мандат, правомощия и състав са определени с консенсус от страните, участващи в прехода в Гвинея.3. Предпазните мерки, взети за съществуващите програми и проекти съгласно 9-ия ЕФР и предишните ЕФР, ще бъдат преустановени напълно след публикуването на избирателния списък и на указа за определяне на датите на изборите и на официалното откриване на изборната кампания, както и на разпоредбите, гарантиращи свобода на събиранията и на водене на предизборна кампания от политическите партии.4. Продължаването на програмата на Международния валутен фонд (МВФ) и възобновяването на процеса за облекчаване на дълга съгласно инициативата „Тежко задлъжнели бедни страни“ биха могли да бъдат придружени от помощ от Европейския съюз в размер на 8 млн. евро за изчистване на просрочени погасителни вноски към Европейската инвестиционна банка (ЕИБ) по заемите от ЕФР чрез регионален пакет Б от 10-ия ЕФР. Тази финансова подкрепа ще може да бъде мобилизирана веднага след официалното приключване на подаването на кандидатури за президентските избори, което да потвърди неучастието на председателя и на членовете на НСДР, както и на министър-председателя на преходното правителство.5. Стратегията за подпомагане и националната индикативна програма (СП/НИП) за Гвинея с индикативен размер от 237 млн. евро ще могат да бъдат подписани вследствие на провеждането на парламентарните и президентските избори и започването на работа на избраните в Народното събрание. Междинният преглед на 10-ия ЕФР, чиито заключения се предвижда да бъдат готови през 2010 г., ще анализира изпълнението и би могъл да доведе до решение за преоценка на регионалния пакет, предоставен на Гвинея.“В решението от 27 юли 2009 г. също така се предвижда Европейският съюз да следи за положението в Гвинея за период от 24 месеца. През този период се поддържаше засилен диалог с правителството на Гвинея съгласно член 8 от Споразумението от Котону в областта на управлението на политическата, съдебната и икономическата система за подпомагане на процеса на прехода.В Решение 2009/618/ЕО се предвижда и редовното му преразглеждане въз основа на заключенията от периодичните контролни мисии и възможността за Европейския съюз да изменя подходящите мерки с оглед напредъка при изпълнението на ангажиментите от пътната карта, и по-специално на описаните в раздел „Права на човека, върховенство на закона и управление“.След приемането от Съвета на ЕС на Решение 2009/618/ЕО Гвинея постигна значителен напредък в изпълнението на пътната карта. С писма от члена на Комисията Piebalgs съответно от 7 април, 31 май и 10 септември 2010 г. ЕС информира Гвинея, че счита, че първите три етапа са реализирани. Свързаните с 9-ия ЕФР и предишните ЕФР мерки също бяха преустановени. Постигнатият напредък също така даде възможност за започване на процедурата за изчистване на просрочени погасителни вноски на Гвинея към Европейската инвестиционна банка (ЕИБ) по заемите от ЕФД в рамките на продължаването на програмата на МВФ и възобновяването на процеса за облекчаване на дълга съгласно инициативата „Тежко задлъжнели бедни страни“ (ТЗБС).След приемането на Решение 2009/618/ЕО Европейският съюз проведе две контролни мисии в Конакри. Първата, през март 2010 г., отбеляза известен напредък по отношение на пътната карта, и по-специално по отношение на реализирането на първия етап и частичното реализиране на втория. Втората мисия на Европейската служба за външна дейност (ЕСВД) се проведе на 3—4 март 2011 г. в контекста на скорошно благоприятно развитие на политическата ситуация в Гвинея след встъпването в длъжност на 21 декември 2010 г. на законен президент и назначаването след това на ново правителство след проведени президентски избори, които бяха първите открити и основани на състезателно начало избори от независимостта на държавата насам, и които отбелязаха важен етап от прехода към демократична легитимност. Сред целите на тази мисия беше да се провери доколко пътната карта съответства на новата политическа обстановка. В действителност остава да бъде реализиран последният важен етап, който в настоящата си форма продължава да бъде условие за подписване на СП/НИП по 10-тия ЕФР с Гвинея за провеждането на свободни и прозрачни парламентарни избори и назначаване на избраните кандидати.Мисията установи следния напредък по отношение на правата на човека, върховенството на закона и управлението:-  Постигнат е значителен напредък по възстановяването на конституционния ред с встъпването в длъжност на президента, избран чрез свободни и прозрачни избори, и назначаването на цивилно правителство;-  По отношение на защитата на правата на човека е постигнат важен напредък: освободени са лицата, арестувани по време на размириците при провеждането на втория тур на президентските избори; незаконните затвори са премахнати или са в процес на премахване; военните контролно-пропускателни пунктове са премахнати;-  По отношение на доброто финансово управление са предприети мерки за оздравяване на публичните финанси, а други са в процес на изготвяне;-  От началото на 2011 г. бяха подновени дейностите по реформата на сектора на сигурността (РСС), и по-специално Гвинея организира национален семинар за РСС, проведен на 28—31 март в Конакри.Като се имат предвид констатациите и препоръките на контролната мисия, Комисията, със съгласието на Върховния представител на Европейския съюз по въпросите на външните работи и политиката на сигурност, предлага на Съвета да приеме приложеното решение, чиято цел е да се преразгледат подходящите мерки, при следните условия:- от една страна, подписването на документите за планиране и набиране на средства за пряко подпомагане на населението (основни обществени услуги) с представяне от страна на Гвинея на подробен график (дати и предварителни етапи) за провеждането на парламентарни избори преди края на 2011 г., изготвен и утвърден от компетентните органи,- от друга страна, решенията за финансиране и ефективно изпълнение на останалата част от проектите/програмите по 10-ия ЕФР за провеждането на свободни и прозрачни парламентарни избори.Предлага се органите на Гвинея да бъдат информирани за това преразглеждане, като им се изпрати приложеното писмо, адресирано до президента Alpha Condé и до министър-председателя Mohamed Saïd Fofana.2011/0173 (NLE)Предложение заРЕШЕНИЕ НА СЪВЕТАза изменение на подходящите мерки, установени с Решение 2009/618/ЕО от 27 юли 2009 г. относно приключване на процедурата на консултации с Република Гвинея съгласно член 96 от Споразумението за партньорство АКТБ—ЕО, както и за неговата отмянаСЪВЕТЪТ НА ЕВРОПЕЙСКИЯ СЪЮЗ,като взе предвид Договора за функционирането на Европейския съюз,като взе предвид Споразумението за партньорство АКТБ—ЕО, подписано в Котону на 23 юни 2000 г.[1] и преразгледано в Уагадугу на 23 юни 2010 г.[2], и по-специално член 96 от него,като взе предвид Вътрешното споразумение относно мерките, които трябва да се вземат и процедурите, които трябва да се следват за изпълнението на Споразумението за партньорство АКТБ—ЕО[3], и по-специално член 3 от него,като взе предвид предложението на Комисията, със съгласието на Върховния представител на Европейския съюз по въпросите на външните работи и политиката на сигурност,като има предвид, че:(1) Република Гвинея постигна напредък в изпълнението на описаните в приложението към решението от 27 юли 2009 г. ангажименти[4] относно прекратяване на процедурата на консултации с Република Гвинея съгласно член 96 от Споразумението от Котону, което е условие за преустановяване на подходящите мерки.(2) Република Гвинея отбеляза напредък в процеса на прехода за възстановяване на конституционния ред и създаването на демократичен режим, и по-специално чрез встъпването в длъжност на избран чрез свободни и прозрачни избори президент и назначаването на цивилно правителство.(3) Провеждането на президентските избори и встъпването в длъжност на новия президент представляват частично реализиране на последния етап, определен в Решение 2009/618/ЕО.(4) Четвъртият и последен етап от края на прехода няма да бъде реализиран до 27 юли 2011 г. — датата, на която изтича срокът на валидност на Решение 2009/618/ЕО.(5) Поради това, с оглед на отбелязания напредък във възстановяването на конституционния ред, е необходимо подходящите мерки да бъдат актуализирани, за да се вземе под внимание постигнатият напредък, като бъде прието настоящото решение и се отмени Решение 2009/618/ЕО,РЕШИ:Член 1Подходящите мерки, предвидени съгласно член 96, параграф 2, буква в) от Споразумението от Котону в Решение 2009/618/ЕО, се заменят с новите подходящи мерки, посочени в приложеното писмо.Член 2Решение 2009/618/ЕО от 27 юли 2009 г. относно прекратяване на процедурата на консултации с Република Гвинея съгласно член 96 от Споразумението за партньорство АКТБ—ЕО се отменя.Член 3Настоящото решение влиза в сила в деня на приемането му. То се публикува в Официален вестник на Европейския съюз .Решението остава в сила за период от 12 месеца. Решението ще се преразгледа след примерен период от 6 месеца, ако е необходимо, въз основа на заключенията на мисия на място на Европейския съюз.Съставено в Брюксел на […] година.За СъветаПредседателПРИЛОЖЕНИЕПроект на писмоУважаеми г-н Президент,Уважаеми г-н Министър-председател,Европейският съюз приветства отбелязания от Република Гвинея напредък по отношение на възстановяването на конституционния ред, и по-специално след мирното приключване на президентските избори през 2010 г. и встъпването в длъжност на законен президент и назначаването на цивилно правителство. Президентските избори, които приключиха, на практика са първите открити и основани на състезателното начало избори от независимостта на Гвинея насам и те бележат важен етап във възстановяването на демократичната легитимност.Сега сте изправени пред огромното предизвикателство да стабилизирате Вашата държава и тя да тръгне по пътя на икономическия растеж и Вие вече поехте тази роля с приемането на амбициозна програма за реформи. Като осъзнава икономическите и социалните трудности, пред които е изправена Гвинея, и за да Ви подпомогне в този последен, но важен етап от политическия преход, Съветът на Европейския съюз реши да преразгледа условията, свързани с последния етап от подновяването на сътрудничеството между Европейския съюз и Република Гвинея, и по-специално подписването на стратегията за подпомагане на страната и националната индикативна програма от 10-ия Европейски фонд за развитие (ЕФР), който ще обхване сътрудничеството с Гвинея до 2013 г.В изпълнение на това решение Европейският съюз ще подпише стратегията за подпомагане на страната и националната индикативна програма (СП/НИП) с Република Гвинея след финализирането им и след като гвинейските власти изпратят официално съобщение до Европейския съюз с подробен график, изготвен и утвърден от компетентните органи, с посочване на датата и етапите на провеждане на парламентарните избори преди края на 2011 г.След подписването на СП/НИП ще могат да бъдат мобилизирани средствата за пряко подпомагане на населението, предназначени за основни обществени услуги. Техническите указания за другите предвидени в тези документи проекти и програми също ще могат да продължат, но набирането на средства ще бъде възможно едва след провеждането на свободните и прозрачни парламентарни избори.Европейският съюз счита, че въпреки че президентските избори са най-важни в демократичния преход, парламентарните избори и сформирането на новоизбраното демократично Народно събрание са решаващи за приключването на прехода и установяването на цялостна демократична рамка. Европейският съюз продължава да бъде уверен, че както съобщиха властите, парламентарните избори ще се проведат най-късно през последното тримесечие на 2011 г., и продължава да бъде готов да подпомогне финансово организирането на изборите (с индикативна сума от 5 млн. евро).Европейският съюз поема ангажимент да продължи редовния политически диалог с правителството съгласно член 8 от Споразумението от Котону по отношение на основните елементи от това споразумение, и по-специално правата на човека, демократичните принципи и върховенството на закона, както и националното помиряване, краят на безнаказаността, реформите в областта на управлението на политическата, съдебната и икономическата система, както и реформата на сектора на сигурността.Правителството на Република Гвинея може да продължи да разчита на подкрепата и помощта от страна на Европейския съюз в амбициозния му курс към възстановяване на устойчивия икономически растеж и благоденствието на народа на Гвинея.С уважение,Съставено в Брюксел на […] година.За Европейския съюзПРИЛОЖЕНИЕ: ТАБЛИЦА НА ПОЕТИТЕ АНГАЖИМЕНТИАнгажименти — Гвинея | Ангажименти — ЕС |1. Подробен график (дата и предварителни етапи/подготвителни дейности), изготвен и приет от компетентните органи, за провеждането на парламентарни избори преди края на 2011 г. | 1.1 Подписване на СП/НИП по 10-тия ЕФР след финализиране на планирането 1.2 Технически указания за предвидените в СП/НИП проекти/програми. 1.3 Мобилизиране на средства за пряко подпомагане на населението |2. Провеждане на свободни и прозрачни парламентарни избори | 2.1 Решения за финансиране и ефективно изпълнение на оставащите проекти/програми от 10-ия ЕФР |[1] OВ L 317, 15.12.2000 г., стр. 3.[2] OВ L 287, 4.11.2010 г., стр. 3.[3] ОВ L 317, 15.12.2000 г., стр. 376, изменено с ОВ L 247, 9.9.2006 г., стр. 48.[4] ОВ L 214, 19.8.2009 г., стр. 34.